‘বম্বে’ থেকে মুম্বইয়ের যাত্রাপথ পেরিয়ে এসেছে শাহরুখ খান এবং কাজলের জুটি। মুম্বইয়ের জনপ্রিয় প্রেক্ষাগৃহ মারাঠা মন্দিরে প্রায় ২০ বছর ধরে চলেছে ‘দিলওয়ালে দুলহানিয়া লে জায়েঙ্গে’। তাঁদের পর্দার প্রেম প্রভাবিত করেছে অন্তত দু’টি প্রজন্মকে। ‘রাজ-সিমরন’ থেকে ‘রাহুল-অঞ্জলি’, এসআরকে-কাজলের জুটি মানেই রুপোলি পর্দায় ধামাল— এমনটাই জানা ছিল হিন্দি ছবির অনুগামীদের। অবশ্য ‘দিলওয়ালে’-এর পর সেই ধারণা যথেষ্ট ধাক্কা পায়। তা বলে ভক্তদের এই জুটির প্রতি ভালবাসায় কোনও খামতি নেই আজও। 

শাহরুখ খান এবং কাজল। (ছবি সৌজন্যে ফোটোকর্প)
বড় পর্দা কাঁপাতে আবার হাজির ১৯৯০-এর দশকের সেরা জুটি শাহরুখ-কাজল। চলতি বছরের বড়দিনেই একসঙ্গে দেখা এই জুটিকে। এক সর্বভারতীয় সংবাদমাধ্যমের খবর অনুযায়ী, বাদশা খানের আগামী ছবি পরিচালক আনন্দ এল রাইয়ের ‘জিরো’-তে বিশেষ ভূমিকা দেখা যাবে অভিনেত্রীকে। থাকবেন রানি মুখোপাধ্যায়কেও। সম্প্রতি এই বিশেষ দৃশ্যটি শ্যুট করেছেন এই ট্রায়ো। সিনটিকে ‘কুছ কুছ হোতা হ্যায়-পার্ট টু’ বলে জানিয়েছেন রানি।

কাজল এবং রানি মুখোপাধ্যায়ের সঙ্গে শাহরুখ খান। (ছবি সৌজন্যে শাহরুখ খানের ইনস্টাগ্রাম)
কাজল বেশ খুশি আবার তাঁর ‘রাহুল’-এর সঙ্গে কাজ করে। এত বছর পরও একসঙ্গে কাজ করার উৎসাহে ভাটার চিহ্নটুকুও নেই। তাই স্বল্পক্ষণের জন্য হলেও, বড়দিনে শাহরুখ-কাজলকে একসঙ্গে দেখতে পাওয়া এই জুটির অনুগামীদের জন্য সত্যিই উপরি পাওনা। আপাতত অপেক্ষা এক বছরের।